safouaneb/arywiki huggingface dataset:
إسپانيا (جورنال)

اسپانيا هو جورنال ناطقة ب الصبليونية صدر ف مدينة طانجا ف لمغريب ف لفترة ما بين 1938 و1971. تاريخ. تاسس عام 1938 بتوجيه من خوان لويس بيݣبيدير لي كان ف منصب لمندوب السامي د سپانيا ف لمغريب ف داك لوقت، ونشرت صحيفة لعدد لول ليها ف 12 اكتوبر 1938. كان كيتم توزيع 50000 نسخة يوميا، و بداكشي تعتابر "اسپانيا" الجورنال الصبليوني ليومي الرايد ف شمال افريقيا. وخا كانت الجورنال صبليوني، لقسم لاخباري ف الجورنال رحب ب شحال د لكتاب و الصحفيين الصبليونيين الجمهوريين لمنفيين بحال فرناندو ݣارسيا ڤيلا و خوان انطونيو كابيثاس. وكان هاد الجورنال متاح للمعارضين ديال الجينيرال فرانكو باش يعبرو على ارائهم وتوجهاتهم، شي لي خلاها اشهر جريدة خارجة على سيطرة فرانكو و لاكتر مبيعا بين الصبليون، ل درجة بلي تطلق على الصحافيين لي خدامين فيها لقب "الصحافيين لمقاومين". كان اخر اصدار د الجورنال ف تاريخ 31 اكتوبر 1971. و دكر الجورنال الرقمي الصبليوني "ݣرانادا ميديا" ف واحد تقرير بلي جورنال اسپانيا تسد بضغط من لمملكة لمغربية. وبعد لوقوف ديالها، خلفها جورنال "صول دي اسپانيا" "Sol de España" (شمش د اسپانيا)، لي تنشر ف مالاݣا بين عام 1967 و 1982. موضوعات د النشر. وخا الجورنال كان كيتنشر ف مدينة طانجا، لخط التحريري الصبليوني د الجورنال ماكنش كيهتم بالشؤون لافريقية بزاف. كان كيهتم ف لاغلب للشؤون الصبليونية و الدولية، و كان الجورنال كينشر اخبار كتيرة على لمدابزة د التيران. و ف فترة لخمسينيات من لقرن لعشرين، نشر جورنال "اسپانيا" ملحق ساخر كان كيتعرف بسمية "دون خوسيه" و داكشي باشراف لمصور و رسام كاريكاتير صبليوني انطونيو مينݣوتي. لمديرين و الرؤاسا ديال الجورنال. كان مؤسس الجورنال صبليوني و مديرها اللول هو الصحفي الصبليوني ݣريݣوريو كوروتشانو، و لي عين الجمهوري خايمي مينينديز اول رئيس تحرير د الجورنال. و من بعد جا ادواردو هارو تيكلين و مانويل كروز فرنانديز بلاصت ݣريݣوريو كوروتشانو مديرين د الجورنال. لمقر. كان عند الجورنال اسپانيا جوج مقرات ف طانجا، لمقر اللول كان ف شارع پاستور نمرة 35، وهو مقر مخصص ل لادارة، و لمقر التاني كان ف تقاطع شوارع ابو بكر الصديق و بن تومرت وسط مدينة طانجا، و كان هو مقر التحرير لي كيتجمعو فيه الصحفيين باش يحررو التقارير د لخبار. عيون لكلام.
عربية هجينة

كاينين مجموعة د اللوغات لهجينة ؤلا لپيدجينات مبازيين على لعربية لي بانو عبر التاريخ، كاين منهوم لي باقين مهضورين دابا ؤلا عاد كيبانو. هاد الليستة فيها بعض لپيدجينات د لعربية لي تدارت ليهوم دراسة اكاديمية: ليوم كاينين پيدجينات كيبانو عند لعمال لاسيويين لي خدامين ف منطقة لخليج لفارسي و الشرق لاوسط بحال:
مجرة

لمجرة ؤلا لمجرّ () هي سيستيم ديال النجوم، الشياطة النجمية، لڭاز بين النجوم، لغبرة لكونية، و لمادة لكحلة مرتابطة معا بعضياتها ب الجابدية. لمجرة فين كاينة لارض و لمجموعة الشمسية كاتسمى ب الداريجة مجر لكبش (ب النڭليزية "Milky Way"). و فيها علاين 100 مليار نجمة ؤلا كتر ڭاع. كاينين مجرات صغار كيتسماو "مجرات قازامة" كيكونو فيهوم غير مئات لملاين د النجوم، و مجرات مڭضرة لي واصلين تال 100 تريليون نجمة. جميع النجوم ف مجرة كيضورو على لمركز ديالها لي كيكون فيه محفّر كحل "black hole". اغلبية د لمادة ف مجرة كاتكون مادة كحلة لي ماكاتشافش، ولاكين كاتفاعل معا لقوة د لجابدية و كاتاتر ف باقي لمادة لي كانشوفو على شكل نجوم، كواكب و سدوم. لمجرات كيتصنفو على حساب الشكل ديالهوم ل مجرات اهليلجية "elliptical galaxies"، ببوشية "spiral galaxies" ؤلا مخربقة "irregular galaxies". بزاف منهوم عندهوم محفّر كحل مڭضّر ف لمركز ديالهوم. مجرة لكبش ديالنا عندها محفر كحل مڭضر سميتو ساجيطاريوس A نجمة لي لكتلة ديالو كاتساوي علاين 4 د لمليون مرة لكتلة د الشمش. لمجرة هي ابعد مجرة معروفة ل حد الساعة من لموضع فين كاينة لارض (مارس 2016)، و كاتواجد على بعد 32 مليار سنة ضوئية، و كانشوفوها دابا كيما كانت غير 400 مليون عام مورا التفرڭيعة لكبيرة. كاينين علاين 200 مليار مجرة ف لكون لمتشاف. اغلب لمجرات عندها دياميطر مابين 1000 ل 100. 000 پارصيك (علاين 3000 ل 300. 000 سنة ضوئية) و لمسافات بيناتهوم كيتحسبو ب لملاين د لپارصيك، ؤلا "ميڭاپارصيك". مجرة "مجر لكبش" عندها دياميطر د 26. 800 پارصيك (87. 400 سنة ضوئية) علّاقل، و لمسافة ديالها على اقرب مجرة ليها اندروميدا (بدياميطر د 152. 000 سنة ضوئية) واصلة ل 780. 000 پارصيك (2. 5 مليون سنة ضوئية). لفضاء بين لمجرات عامر ب ڭاز خفيف ب موعدال د لكتافة كيساوي قل من درة وحدة ل كلا ميترو مكعب. اغلبية د لمجرات خلاتها لجابدية ديالها تّجمع على شكل ڭروپات د لمجرات، عناقد و عناقد مڭضرين. مجر لكبش طرف من لڭروپ لمحلي "Local Group" لي اكبر مجرة فيه هيّ اندروميدا. هاد لڭروپ طرف من لعنقود لمڭضر د لعدراء "Virgo Supercluster". على مستويات عالية، التجمعات لمجرية كيشكّلو "خيوط" و "وراق" كيضورو على خويات مڭضرين "Supervoids". لڭروپ لمحلي و لعنقود لكبير د لعدراء بجوج كينتاميو ل واحد لقلدة كونية "cosmic structure" كبر منهوم بزاف لي كاتسمى لانياكيا "Laniakea".
قلدة

لقلدة () هي ترتيب و تنظيم ديال عناصر متداخلة و متعلقة ب بعضياتها ف شي ڭسدة مادية ؤلا سيستيم، و هاد لمصطلح يقدر يتخدم تا على هاد لڭسدة ؤلا هاد السيستيم براسهوم. لقلدات لمادية كيدخلو فيهوم حوايج لي صاوب بنادم بحال لمباني و لماكينات، و حوايج طبيعيين بحال لكائنات لحية، لمعادن و التركيبات لكيماوية. لقلدات لمتجردة كاتشمل لقلدات د الداطا ف لانفورماتيك و الشكال لموسيقية. كاينين شلا نواع ديال لقلدات بحال لهيراركيات (علاقة د واحد ل بزاف)، و الريزوات (علاقة د بزاف ل بزاف). ف لبني و لماكينات. لمباني، لمراكب الطيارة، السكيليتات، لكديات د النمل، لباراجات د لكاسطور، لقناطر، كاملين نواع ديال لقلدات لي كيهزو التقل. هاد لحوايج كاين منهوم لي كيتّعتابر بني ؤلا كاين لي لا، مي لي مصاوبين من عند بنادم كيدخلو ف اطار لقلدة التحتانية ديال لمجتمع د بنادم. لقلدات لمبنية كيتقسمو بشكل عام على حساب الشكل و الديزاين ديالهوم، و كانلقاو فيهوم قلدات معمارية، قلدات ديال الجيني سيڤيل، و قلدات ميكانيكية. ف لبيولوجيا. ف لبيولوجيا، وحدة من لمزايا د لحياة هي لقلدة ديالها لي كاتكون منظمة مزيان. هاد التنظيم يقدر يتشاف على بزاف د لمستويات، بحال السيلولات، النسايج لبيولوجية، لاعضاء، و لكائنات لحية. و نقدرو نّزلو ل مستويات ميكروسكوپية كتر د لماكروموليكيلات (موليكيلات كبار) بحال لپروتينات و لاسيدات النووية. لوضيفة ديال هاد لموليكيلات كاتحدد ب لقلدة ديالها، لي براسها تقدر تّوصف على شلا مستويات. لپروتينات متلاً عندها ربعة د لقلدات، قلدة لولانية لي كاتحدد ب السلسلة د لاسيدات لامينية لي كاتكوّنها، قلدة تانية لي كاتحدد ب پاطيرن معاود ديال روابط هيدروجينية (جوج نواع اساسيين هوما ببوشية الفا و ببوشية بيطا)، قلدة تالتة كاتّحدد ب تعويجة معاودة ديال السلسلة لپوليپيپتيدية، و الرابعة كاتجي من الشكل باش لقلدات د لمستوى التالت كيتركّبو و كيتفاعلو بيناتهوم. لبيولوجيا لقلداوية هو مجال كيدرس لقلدات لبيوموليكيلية د لماكروموليكيلات. ف الشيمي. لقلدة لكيماوية تقدر تشير ل التسطيرة لموليكيلية ؤلا لقلدة لاليكطرونية. لقلدة لكيماوية تقدر تّمتّل ب شلا نواع د الدياڭرامات لي كايتسماو الصيغات لقلداوية. لقلدة د ليويس "Lewis structure" متلا كاتمتّل لاليكطرونات د لڤالونص ب نقاطي. هاد لاليكطرونات كيحددو الدور ديال شي درة ف مفاعلة كيماوية. الروابط بين الدرات كيتمتلو ب خط كيربط بيناتهوم كيمتّل جويجة د لاليكطرونات مشتاركين بيناتهوم. الدرات ف لبلار عندها قلدة لي كايتعاود فيها واحد لپاطيرن كيتسمى "بنيقة وحداوية" "unit cell". الدرات يقدرو يتموديليزاو ب نقاطي ف شبكة، و يقدر لواحد يستكشف التاتير ديال تطبيق عمليات د السيميتري بحال الضوران على نقطة، لانعكاس على مستوى، و لازاحة. كلا بلار عندو ڭروپ مسالي كيتسمى ڭروپ د لفضاء، لي لعناصر ديالو هوما لعمليات لي كيماپيوه (من "mapping") ل راسو. كاينين ف لمجموع 230 ڭروپ د لفضاء. على حساب قانون نويمان، السيميتري ديال بلار كاتحدد لمزايا ديالو بحال لپييزو-تريسينتية و لفيرو-مغناطيسية. : 34-36، 91-92، 168-169
لمعبد لكاپيطولي (وليلي)

لمعبد لكاپيطولي ؤلا لكاپيطول معلمة تاريخية كاينة ف مدينة وليلي، جهة فاس مكناس. لمعبد كيرجع التاسيس اللخراني ديالو للبدية ديال فترة حكم لامبراطور الروماني ماكرينوس ف 217 ميلادية، مي على حساب لاركيولوجي لفرانساوي ريموند توڤنو، يقدر يكون تّبنى فوق كاپيطول اخور قدم منو، لي كان تّدار ف لقرن اللول، بعدما ولّات وليلي تابعة للرومان. لمبنى جا ف الجنوب ديال لباسيليكا، و تدار ب تصميم معماري كيتسمى "طيتراستيل" "tetrastyle" (پورتيك ؤلا رواق ب ربعة د لعمايد ف الدخلة) لي كيرجع لاصل ديالو ل لحضارة لاتروكسية و لحضارة ليونانية. و لمعبد كان مخصص ل التلاتي د لارباب د الرومان، جوپيتر، يونو، و مينيرڤا. على حساب روجرسون، كان واحد لمجلس كيتلاقى ف لتحت ديال لكاپيطول باش يدير اعلان د لحرب، و من بعد كيعاود يتّجمع ف نفس لموضع ب لغنيمة ديال ديك لحرب. لخدمة على لمعاودة د تشييد لكاپيطول بدات من لعهد ديال لامبراطور كاراكالا، بحال بزاف لمباني الرسميين لخرين. هاد لمعبد لي كان مهدم فاش لقاوه و بحتو فيه لاركيولوجيين، تدار ليه ترميم ف عام 1962. الرومان بناو بزاف د لمعابد ب نفس السمية ف مواقع خرين ف لامبراطورية الرومانية. وصف. هاد لمعبد، لي كان ف لغالب غني ب لمحتويات التمينة، و بحال لبقية د لمدينة، تعرض ل النهب بشكل كامل من عند لبقشاشا على لكنوز و على لماطيرييل د لبني، ف لقرون لي تلاو لهجرة د السكان من وليلي، و مابقاو منو غير الساس ديالو و لعمايد ديال الدخلة. كيتݣال بلي كانو فيه صفوفا د لعمايد زوينين و متقونين ف الصنعة، و بلي كان مزوق ب الرخام. قدّامو كان لموضع ديال دبيح لقرابين لي باقين لاتار ديالو باينين. ف الجناب ديالو، كانو رواقات كيدّيو ل صالات مختالفين، لبعض منهوم واقيلا كانو كيتخدمو ف التجمعات ديال لفرايليا (رجال الدين)، و لبعض لاخور كان مخصص ل لعبادة ديال ارباب د الرومان بحال ڤينوس، ؤلا ارباب خرين لي كانو معبودين من بزاف د الشعوب ف منطقة لبحر الشامي بحال ازيس لمصرية، لي كانت عندها شعبية كبيرة ف وليلي، ولاكين ماكانش مقبول باش يتدارو الطقوس ديالها ف لمعبد براسو. ف الجيهة ديال لباسيليكا (لمحكامة) كانو حمامات و طواليطات عمومية. لبيوتا لخرين مامعروفش لاش كانو مخدمين، ولاكين يمكن كانو مستعملين ل اغراض ادارية. لكاپيطول كانو عندو 4 د الدخلات، وحدة رئيسية متاصلة معا لفوروم (الساحة لعمومية)، و جوج دخلات من الجناب متاصلين ب الشوارع. الدخلة الرابعة كانت كاتجيب نيشان من لباسيليكا براسها، و كانت مخصصة ل لاعيان باش مايتخلطوش معا لعامة د الناس. مابين لكاپيطول و لحمامات، كاين واحد لمعبد صغير لي كيبان بلي كان مديور على ود لعبادة ديال لارباب د لبيوتا و الطرقان ()، لي لعبادة ديالهوم كان طقس عائلي مهم عند السكان د لامبراطورية، سيرتو ف روما. لموضع ديال هاد لمعبد الصغير تدار باش مايحبسش الطريق، و ف نفس لوقت كان جزء من لحياة ليومية د السكان لي كانو كيدوزو عليه كلا نهار.
قوس النصر (وليلي)

قوس النصر د كاراكالا ؤلا قوس كاراكالا معلمة تاريخية جات ف وليلي، جهة فاس مكناس. هو قوس د النصر لي تدار ل تكريم لامبراطور الروماني كاراكالا "Caracalla" (حكم مابين عوام 198 و 217) و مّو يوليا ضومنا "Julia Domna". تاريخ. لقوس جا علا عرض دّيكومانوس ماكسيموس (شّاريع رّئيسي)، ؤ كيفصل ما بين طّرف لقديم د لمدينة لّي تّبنا ب سّتيل ليوناني لبونيقي، ؤ لحي لّي تّبنا ب سّتيل رّوماني. بناوه لوليليين ل تكريم لامبراطور كاراكالا، بعدما عفاهوم من ضّرائب، ؤ ف لقديم كان مزوّق ب تّماتيل ديال لفصول رّبعة ؤ تمتال ديال كاراكالّا راكب علا كرويلة مدهّبة ؤ كيجرّوها ستة د لعودانات. لقوس د النصر و لباسيليكا هوما لمعالم لوحيدة ف وليلي لي كانو باقين واقفين ملي بداو لعولاما د لاركيولوجيا لابحات د لحفير ف وليلي. لقوس تّرمم ما بين 1930 ؤ 1934، ولاكين ماشي ف الشكل لاصلي ديالو. وصف. قوس كاراكالّا تّبنى ب بلوكات د لحجر مقطّعين و مستّفين مزيان. ف لحالة ديال دابا، لعلو ديال لفتحة د لقوس واصل ل 8 ميترو و لعرض ل 5، 87 ميترو. الضورة د لقوس مزوّقة ب ببّوشيات "torsade" و الساروت ديالو (لحجرة لوسطانية د لقوس) خارجة بزاف. ف لݣدم ديالو كاينة كرنيزة "corniche" لي ضايرة على الركايز، و هاد الستيل كان مخدّم من لقرن 2 ميلادي. كلا ركيزة فيها محراب "niche" ف السقف ديالها ب قنيتة محلولة، لي ف لغالب كانو فيها تماتيل ديال ارباب قدام عندهوم علاقة ب لما بحال لحوريات د لبحر ؤلا ڤينوس لبحرية، حيت واحد التقابي تماك كانو كايخرّجو لما لي كايصب ف حوض. فوق التقويسة ديال قوس كاراكالا كان هاد الديديكاص مكتوب ب اللاتينية، ل لامبراطور كاراكالا و مّو: [Im]p(eratori) Ca[e]s(ari) M(arco) Aurel{l}io Antonino P[i]o Felici Aug(usto) Pa[rth(ico) max(imo) Brit{t}(annico) max(imo) Ge]rm(anico) max(imo) [po]nt[ifi]ci max(imo) trib(unicia) pot(estate) XX imp(eratori) IIII co(n)s(uli) IIII p(atri) p(atriae) pro[co(n)s(uli) et Iuliae Aug(ustae) Piae Fel]ici matri [Aug(usti) et c]astrorum et senatus et patriae res p(ublica) Vo[lubilitanorum ob singular]em eius [erga uni]versos et novam su[pr]a o[mn]es r[et]ro [principes indulgentiam a]rcum [cum sei]ugibus et orname[nt]is o[mnibus inc]oha[nt]e [et de]dica[nte M(arco) Aurel]{l}io [Sebaste]no proc(uratore) Aug(usti) devo[tissi]m[o Numini eiu]s a solo [faci]endum [curavit] نوطات.
دجون أدامز

دجون ادامز هو سياسي ميريكاني. كان رئيس ديال لميريكان، و حكم فيها من 4 مارس 1797 حتال 4 مارس 1801.
دجيمس ماديسون

دجيمس ماديسون هو سياسي ميريكاني. ؤ كان رئيس ديال لميريكان، و حكم فيها من 4 مارس 1809 حتال 4 مارس 1817.
دجيمس مونرو

دجيمس مونرو هو سياسي ميريكاني. ؤ كان رئيس ديال لميريكان، و حكم فيها من 4 مارس 1817 حتال 4 مارس 1825.
دجون كوينسي أدامز

دجون كوينسي ادامز هو سياسي ميريكاني. ؤ كان رئيس ديال لميريكان، و حكم فيها من 4 مارس 1825 حتال 4 مارس 1829.
أندرو دجاكسون

اندرو دجاكسون هو سياسي ميريكاني. ؤ كان رئيس ديال لميريكان، و حكم فيها من 4 مارس 1829 حتال 4 مارس 1837.
مارتن ڤان بيورين

مارتن ڤان بيورين هو سياسي ميريكاني. ؤ كان رئيس ديال لميريكان، و حكم فيها من 4 مارس 1837 حتال 4 مارس 1841.
دجون طايلر

دجون طايلر هو سياسي ميريكاني. ؤ كان رئيس ديال لميريكان، و حكم فيها من 4 ابريل 1841 حتال 4 مارس 1845.
دجيمس پولك

دجيمس پولك هو سياسي ميريكاني. ؤ كان رئيس ديال لميريكان، و حكم فيها من 4 مارس 1845 حتال 4 مارس 1849.
هاري ترومان

هاري ترومان هو سياسي ميريكاني. ؤ كان رئيس ديال لميريكان، و حكم فيها من 12 ابريل 1945 حتال 20 يناير 1953.
زاوية بن صميم

زاوية بن صميم ولّا بن صميم (بالامازيغية: ⴱⵏ ⵚⵎⵉⵎ)، هو دوار مجموع تابع لمشيخة ديال ايت عرفة تيڭريڭرا، محسوب على جماعة بن صميم، اقليم افران، جهة فاس مكناس، المغرب. تايعيش فيه 1346 بنادم على حسب الاحصاء الرسمي ديال السكان والسكنى ديال عام 2014. زاوية بن صميم كاينة فجبال ديال لاطلس لمتوسط الهضبي، بين مدينة ازرو وافران، جات وسط الغابة و فيها مناخ شبه رطب. زاوية بن صميم مشهورة بصبيطار المهجور بن صميم ديال السل، لي تبنى عام 1948 من طرف المستعمر الفرنسي، على مساحة ديال 35 هكتار، كيف ما مشهورة الزاوية بالعين د الما بنصميم، لي كاتباع بسميت عين افران، و معروفة تا بالباراج ديال ميشليفن.
طوم هولاند (مومتيل)

طوماس ستانلي هولاند (ب النڭليزية: "Thomas Stanley Holland") هو ممثل بريطاني. تّولد ف 1 يونيو 1996 ف لندن.
تيران المحاميد

تيران المحاميد هو تيران كاين ف مدينة مراكش و بالضبط ف حي المحاميد و هو معقل ديال فرقة لاتفاق لمراكشي.
جورج وسوف

جورج وسوف هو موغني و مومتيل سوري.
أصالة نصري

اصالة نصري (تولدات ف مدينة دمشق ف 14 ماي 1969) هيّ المغنية لي الاصل ديالها من سوريا. كبرات بالضبط ف حي بو رمانة. باها هو الفنان «مصطفى نصري»، والعايلة ديالها فيها ربعة ديال الخوت: اماني، وايهم، وريم لي دخلت مجال ديال الغنا. بدايتها فالفن والغنا. بانت المغنية اصالة ملي كانت صغيرة حيث بدات كتغني وهي بنت ربع سنين، كانت كدير الاشهار فالتلفزة عند القنوات السورية. ولي خلاها تشهر بزاف ملي كانت صغيرة فاش غنات فالبداية ديال المكيات لي سميتهم "حكايات عالمية". وعاود زادت غنات الاناشيد وغنت للوليدات الصغار ف المناسبات الوطنية ديال السوريين، وكان كيعاونها بزاف الواليد ديالها سي مصطفى نصري، وملي مات باها عام 1986 تاثرت بموتو بزاف، فتوقفت على الغنا شي ثلاث سنين. وبقات هي لي كتربي خوتها حتى كبرو. حياتها الشخصية. تزوجت اصالة ديال ثلاث مرات، لولى من "ايمن الذهبي" وولدات معاه بنتها لي هي "شام" في عام 1992 وولدهم "خالد" في عام 1998 ومن بعد طلقوا عام 2005، و المرة الثانية تزوجت في 27 مارس 2006 من المخرج والمنتج طارق العريان ليولدات منو توام هما "ادم" و"علي" في ماي 2011، وف 6 يناير 2020 ف حسابها الرسمي ديال الانستغرام علنت على خبر طلاقها من راجلها سي طارق العريان.
سيتي نورديانا

سيتي نورديانا هي موغنية ومومتيلة ماليزية.
ؤبري دي ڭريي

ؤبري ديڤيد نيكولاس جاسپر دي ݣريي (/dəˈɡreɪ/؛ مزيود ف 20 ابريل 1963) كاتب نݣليزي و عالم ديال الجيرونطولوجيا لبيولوجية الطبية. عندو جوج مؤلفات معروفين هوما "نضرية د الشرف لميطوكوندرية ديال الجدورا لكيماوية لحرة" "The Mitochondrial Free Radical Theory of Aging" (1999)، و كتاب باش نساليو معا الشرف (2007). هو معروف ب التصور ديالو بلي بنادم يقدر يتغلب على لعوامل لبيولوجية ديال الشرف ب طيكنولوجيا طبية متطورة، بحيت مايبقاش يموت ل اسباب بيولوجية، و يولي عايش ف شباب دايم. دي ݣريي ماطيماتيسيان هاوي، و ساهم ف تطوير ابحات ف لماط، بحال لپروبليم د هادويݣر نيلسون ف النضرية التسطارية د لݣرافات، لي بقاو لعولاما 60 عام واحلين فيه. دي ݣريي هو استاد معاون دولي ف معهد موسكو د لفيزيك و الطيكنولوجيا، عندو صفة ديال "زميل" ف الجمعية الجيرونطولوجية د ميريكان، ف جمعية الشرف لميريكانية، و معهد لاخلاق و الطيكنولوجيات الطالعة. بان بزاف ف قنوات د التلفازة ف السنوات اللخرة و ف وسايل اعلامية خرة، بحال ف سي بي اس "60 دقيقة، " بي بي سي، لݣارديان، "مجلة فورتشن، " "واشنطون پوسط، " تيد "TED"، "پوپيلر صاينص، " "ذ كولبرت ريپورت، " "تايم، " و تجربة جو روݣان. كان رئيس علمي تنفيدي ف مؤسسة SENS ديال لابحات، ولاكين تطرد منها ف غشت 2021 فاش كان طاري تحقيق ف دّعاءَات ضدو ديال تحرش جنسي، لي من بعد تبين بلي ماكانش عندها ساس. ف اللخر د عام 2022، شارك دي ݣريي ف تاسيس مؤسسة Longevity Escape Velocity كرئيس و رئيس علمي تنفيدي.
باش نساليو معا الشرف

باش نساليو معا الشرف: لاختراقات لي تقدر ترجّع الشباب و تعكس لاتجاه د الشرف ف حياتنا ("Ending Aging: The Rejuvenation Breakthroughs that Could Reverse Human Aging in Our Lifetime") هو كتاب خرج ف 2007 كتبو لعالم ديال الجيرونطولوجيا (الصيونص ديال الشرف) ؤبري دي ڭريي، معا لمعاون لبحتي ديالو مايكل ريي. هاد لكتاب كيوصف 7 د لپروصيات لموليكيلية و لخلوية ف لكسدة د بنادم (و تا د لحيوانات لخرين) لي كايتسببو ف الشرف، و كيفاش الطيكنولوجيا الطبية ف لموستقبال تقدر تّدخل باش تعكس هاد لپروصيات ؤلا تنقص من لمشاكيل لي كيديرو بحيت بنادم مايبقاش يشرف، و يولي كيعيش ب شباب دايم. هاد لمشروع سمّاه "سطراتيجيات ديال شرف منيڭليجي و مهندس" strategies for engineered negligible senescence ؤلا ب ختيصار SENS. دي ڭريي كيعتاقد بلي التغلب على الشرف شي حاجة لي ممكنة ف لعقود الجاية، و بلي ضرورية اخلاقياً حيت كتر من 100. 000 بنادم ف لعالم كيموتو يومياً و كيعانيو ل سنوات بسباب اعراض ديال الشرف. طرجامات. لكتاب مامطرجمش رسمياً ل الروسية ولاكين كاينة طرجامة ديال متطوعين بالروسية بعنوان Отменить Старение ف انتيرنيت على شكل پي دي اف.
محمد برشي

محمد برشي (مزيود ف 1979 ف قصر ملعب) كاتب مغريبي و موناضيل امازيغي اصلو من اقليم الراشيدية، كان ساكن ف لميريكان. توفّى ف 25 يونيو 2023، و خلا مرا و تلاتة د لوليدات. حياتو. محمد برشي خدا لباك عولوم تجريبية، و من بعد ليصونص ف لعلاقات الدولية ف كلية لحقوق د مكناس. و كان هاجر ف جوايه 2013 ل ولاية ڤيرجينيا ف لميريكان بعدما طلعات ليه القرعة ديال لڭرين كارد، و خدم ف لبدية سرباي ف ريسطو و مول طاكسي. كان عضو ف عدد ديال الجمعيات التقافية لي كاتدافع على الجالية لمغريبية و على لامازيغية. ف لفترة ديال الجايحة د كورونا، كان محمد برشي من بين لي عاونو ف جمع التبرعات ل فايدة الناس لي تضررو بسبابها ف لمنطقة ديال الجنوب الشرقي. فاش مات، سناو بزاف د الناس عريضة باش يتجمعو لفلوس لي يمكّنو من ترحيل لڭسدة ديالو ل مسقط الراس ديالو ف لمغريب، باش يتّدفن. و هادشي لي طرا، و حضرو لڭنازة ديالو ف ملعب لمئات د الناس، منهوم سياسيين محليين و اساتدة. تڭال عليه بلي كان "كاتب موهوب"، و "موناضيل امازيغي متشبت ب لقيم ديال لبلاد ديالو"، و "محبوب عند عدد كبير د الناس" حيت كان كيهضر ف كتاباتو و تدويناتو على لحقوق د الساكنة، و كيعاون ب لاعمال لخيرية.
لعمر د أدالاين

لعمر د ادالاين (لعنوان لاصلي The Age of Adaline) هو فيلم د لفانطازيا رومانسي ميريكاني خرج ف عام 2015. لفيلم من اخراج لي طولاند كريڭر و تاليف دجي ميلز ڭودلو و صالڤادور پاسكوڤيتز. لبوطولة د لفيلم لعبات دورو لمومتيلة بلييك لايڤلي، معا ادوار خرين لعبوهوم مومتلين معروفين بحال ميشييل هاوسمان، كاتي بييكر و هاريسون فورد (لي تّشهر ب الدور ديالو ف سطار وورز). لفيلم كيتّبع لقصة ديال ادالاين بومان، لي بعدما طرات ليها كسيدة على عمر د 29 عام، مابقاتش كاتشرف. النجاح ديال لفيلم ف لبوكس ؤفيس كان محدود، ب 65، 7 مليون دولار (لانتاج ديالو كلف 25 مليون دولار)، ولاكين تّعتابر من احسن لافلام ف السنوات اللخرة ملي خرج، و لاداء التمتيلي ديال لايڤلي و فورد نال اعجاب كبير. لفيلم ترشح ل جوج جوايز ف ساتورن اواردز نمرة 42، وحدة ل احسن فيلم د لفانطازيا، و وحدة ل لايڤلي كا احسن مومتيلة. لقصة. ادالاين بومان تولدات ف لبدية د عام 1908 ف سان فرانسيسكو. كبرات كيما اي بنت ميريكانية ف داك الزمان، و من بعد تجوجات، و ولدات بنت. راجلها مات ف كسيدة ف خدمتو، و 10 شهور موراها طرات ليها كسيدة ب الطونوبيلة فاش كانت كاتصوڭ فوسط عاصفة تلجية، و سكت ليها لقلب. ولاكين ضربة ديال لبرق رداتها للحياة، و من ديك الساع مابقاتش كاتشرف. لقصة لفعلية كاتبدا ف 2014، و ادالاين ف عمرها 106 عام، ولاكين باقة كاتبان شابة ف لعشرينات، و مسمية راسها "جينيفر" باش مايعرفوهاش الناس. مصادر. مزاود. "] ف [[ؤول موڤي|AllMovie]]#تحويل [[موضيل:قيمة ويكيداطا/ايكون ؤ تصنيف]]. htm "] ف [[بوكس ؤفيس موجو]] ] ف [[روتن توميتوز|روتن تومييتوز]] [[تصنيف:افلام د 2015]] [[تصنيف:فيلم ميريكاني]] [[تصنيف:افلام على لخلود]] [[تصنيف:مقالات فيها مصدر و 3000 بايت]]
سمية بنخلدون

سمية بنخلدون (مزيودة ف 13 مارس 1963 ف مراكش- توفات ف 28 يونيو 2023)، مهندسة و سياسية اسلامية و ناشطة جتيماعية مغريبية و عضوة ف لامانة لعامة ديال حزب لعدالة و التنمية. كانت شادة منصب ديال وزيرة منتادبة ل وزير التعليم لعالي و لبحت لعلمي و تكوين لكواضر ف حوكومة بنكيران التانية تال 20 ماي 2015. و كانت مستشارة ف لمجلس لحضري د مدينة قنيطرة من 2009. و هي رئيسة فايتة ديال منتدى الزهور للمراة المغربية. كانت مجوجة، ام و جدة. توفات ف 28 يونيو 2023 بعد صراع معا لكونصير. حياتها. تولدات سمية بنخلدون ف مراكش، و خدات الدوكتورا ديالها ف لانفورماتيك عام 1997. و كانت قبل خدات ديپلوم ديال مهندسة د الدولة من مدراسة لمحمدية د لمهندسين عام 1985. خدمات كا مهندسة د لانفورماتيك من 1986، و كانت استادة ف لمدراسة لعالية د الطيكنولوجيا ف فاس، و من بعد كانت استادة ف جامعة بن طفيل ف قنيطرة تال 2006. كانت ايضاً خبيرة عند لمنظمة الاسلامية للتربية والعلوم والثقافة (اسيسكو). لكاريير السياسية. كانت برلمانية معا حزب لعدالة و التنمية ف جوج ولايات 2002-2007 و 2007-2011. خدمات تا مسؤولة ف مجلس جهة الغرب شراردة بني حسين بين 2002 و 2006. ف لبرلمان كانت رئيسة لجنة الشؤون لبرانية و الدفاع لوطني و الشؤون لاسلامية مابين 2004 و 2005.
إل إكو دي تيطوان

ال اكو دي تيطوان (، ب معنى "الصدى ديال تطوان") كان جورنال ب الصبليونية كيتطبع ف تيطوان. تنشر لمرة اللولة ف 1 ماي 1860، بعد وقت قصير من معاهدة واد راس لي متّلات لمسالية ديال لحرب لمغريبية الصبليونية. يلا ماعتابرناش جورنال "ال ليبرال افريكانو" لي كان كيصدر ف سبتة (لي كانت و باقة تابعة ل سپانيا) من جوايه 1820، نقدرو نڭولو بلي "ال اكو دي تيطوان" هوّ اول جورنال صدر ف لمغريب. كان محرر من قيبال پيدرو انطونيو دي الاركون.
واد أنسڭمير

واد انسڭمير هو واد تاينتامي للحوض المائي ديال ملوية الفوقاني ومن اهم الروافد ديال واد ملوية، تايقطع جماعة ايت عياش بالطول، و تاينبع من جبل العياشي. الضفاف ديالو مشهورين بالزراعة ديال التفاح، وهو من اشهر المناطق فالمغرب على مستوى لانتاج ديال التفاح. الواد فيه سد متوسط لي هو سد تامالوت، وهو سد كاين فجماعة تونفيت، ولكن كاتستافد منو جماعة ايت عياش.
سد تامالوت

سد تامالوت هو سد تاينتامي للحوض المائي ديال ملوية الفوقاني، تبنى على واد انسڭمير لي تايتعتابر من اهم الروافد ديال واد ملوية، و لي تاينبع من جبل العياشي. هاد السد هو السبب لي خلى واد انسڭمير يولي من اكبر الاقطاب فالمغريب ف انتاج التفاح. هاد السد كاين فالجماعة ديال تونفيت، لكن لي تايستافد منو كثر هو جماعة ايت عياش. بدا لبني ديالو عام 2008، و كمل بعد 6 سنين، بميزانية كاتقدر ب64 مليار سنتيم. الحقينة ديال السد كاتوصل تقريبا ل 50 مليون متر مكعب، و كاتستافد منو 40 مليون متر مكعب من الاراضي كل عام، سوى من خلال تزويد السكان بالما دشريب، ولا من خلال السقي ديال 5000 هكتار من الشجر دالفاكهة كل عام، كيف ما تايساهم ف تغذية الفرشة دالما تحت الارض، و تايمنع من الفيضانات.
محمود ڭينيا

لمعلّم محمود ݣينيا (تولد ف 1951 ف الصويرة - مات فيها نهار 2 غشت 2015) كان مغني ݣناوي مغريبي، اصلو من مالي و السينيݣال. ݣينيا كان تيلعب على لݣنبري و الطبل، وشارك ف بزاف د لمهرجانات ف لعالم نشر فيها تاݣناويت، ف صبانيا و فرانسا و الطاليان و الجاپون و ميريكان و النورڤيج. حياتو. تولد محمود ݣينيا ف الصويرة، و كبر فيها. جدّو من مّو كان من السينيݣال، و جدّو من بّاه كان من مالي، و كانو بجوج عبيد ف الصحرا. مشات عائلتو قبل ما يتولد للصويرة، و تما فين بداو تاݣناويت و ولاّو هوما لعساسة د الزاوية د سيدي بلال.
رجوه آل سيف

رجوة ال سيف ؤلا رجوة الحسين (مزيودة ف 28 ابريل 1994) هيا اميرة و مرات ولي العهد الاردني الامير الحسين بن عبدالله الثاني و هي مهندسة معمارية سعودية من مواليد الرياض. تزادت و كبرات ف الرياض، الاب ديالها هو خالد بن مساعد بن سيف بن عبدالعزيز من قبيلة سبيع وهو بيزنيسمان عندو شركة السيف للمقاولات الهندسية المحدودة. لام ديالها هيا عزة بنت نايف بن عبدالعزيز بن احمد السديري. كملات رجوة قرايتها د الليسي ف السعودية و قررات تقرا الهندسة المعمارية ف جامعة سيراكيوز ف نيويورك ف لميريكان. زواجها. نهار 17 غشت 2022، علن الديوان الملكي الهاشمي على موقع التواصل الاجتماعي تويتر، على خطوبة رجوة ال سيف معا الامير الحسين بن عبد الله ولي عهد الاردن. لي هوا لولد لكبير د لملك عبدالله الثاني و الملكة رانيا العبدالله. دارو حفلة الخطوبة ف الدار ديال بّاها خالد ال سيف ف الرياض. و من غير الملك و الملكة حضرو بزاف ديال الامراء والاسر الملكية ف مملكة الاردن و تا افراد العائلة ال سيف. نهار 1 يونيو 2023، دارو عقد الجواج ديالهم ف قصر زهران ف عاصمة الاردن عمان. و داور حفلة و زردة ديال لعرس ف قصر الحسينية. و حضرو ضيوف من جميع لبلدان و الاولياء العهد و شخصيات وازنة من العالم كامل. الاميرة رجوة الحسين. ملي تدار عقد الجواج ديالها على الامير الحسين صدر قرار من الادارة الملكية بمنح رجوة بنت خالد ال سيف لقب {صاحبة السمو الاميرة رجوة الحسين}.